'n Sweer is 'n etterende wond. Dit is verkieslik dat 'n dokter dit behandel, want as daar infeksie ontstaan kan dit ernstige gevolge inhou.
Hou die sweer 'n rukkie in sterk soutwater. Smeer dan vaseline aan. Hou aan met die behandeling tot die sweer gesonder begin lyk.
Maak 'n pap van semels. Sit nou 'n mespunt koeksoda by. Smeer dik op die lap en maak dan in die middel 'n holte. Gooi die holte vol brandewyn. Sit so warm as moontlik op die sweer. Sodra dit afgekoel het, dan vervang jy dit met 'n nuwe pleister. Die brandewyn moet altyd in die holte gegooi word. en nie in die pleister ingeroer word nie anders verdamp dit net.
Klits 2 eiergele en 1 eetlepel heuning en 'n bietjie meel saam tot 'n pasta. Smeer op 'n skoon linnelap en sit op die seerplek. Dit sal die sweer ooptrek.
Gooi 2 eetlepels Engelse sout in 750 ml kookwater. Gooi dit dan in n houer waarin jy die wond kan doop. Hou die seerplek daarin - so warm as wat jy dit kan verdra. Hou dit ook lank in die water. Jy moet aanhou tot die swelsel sak en die sweer plooierig word.
Maak nou 'n linnelappie nat in rou lynolie of kasterolie en plaas dit op die wond. Verbind dit met 'n warm lap en laat net so vir 6 uur.
Herhaal die proses indien nodig.
Doop 'n ou linnelap in brandewyn en wring die vloeistof uit. Sit die lap op die sweer en hou aan natmaak in die brandewyn tot die sweer ryp is.